El Consell de la Generalitat Valenciana celebra aquest cap de setmana a Gandia el seu Seminari d'Hivern
31 gener 2019

## El Consell de la Generalitat Valenciana celebra aquest cap de setmana a Gandia el seu Seminari d'Hivern31 gener 2019Última actualització: 14 juliol 2025

![](../gestion/img/_AO_3422-copia.jpg)  
  

El coportaveu del govern de Gandia, Jose Manuel Prieto, ha comparegut aquest matí davant els mitjans de comunicació per informar que el Consell celebrarà el seu seminari d'hivern a Gandia. Durant el cap de setmana, els màxims representants polítics de la Generalitat Valenciana abordaran les línies mestres de les polítiques del govern valencià fins al final de la legislatura.  
  
"_Per a nosaltres és un orgull exercir d'amfitrions davant tot el govern de la Generalitat i és un mostra de suport a les polítiques de l'executiu municipal i l'ingent treball que hem fet en aquesta legislatura. Una legislatura que va tindre un inici complicat i que ha estat difícil per l'enorme treball que ha assumit aquest executiu conformat per partits polítics que també integren el govern de la Generalitat_" va declarar **Jose Manuel Prieto**, qui ha afirmat que "_es tracta d'una mostra de suport a la ciutat. El Govern del Botànic ha posat en marxa les grans inversions de la ciutat de Gandia, la major inversió de la Generalitat en la història de la nostra ciutat. En pocs dies començaran les obres de l'Espai Sanitari de Roís de Corella; ja s'ha anunciat la Ciutat de la Justícia en el districte de Santa Anna; la gratuïtat de les escoletes de 2 a 3 anys ja és una realitat i el Pla Edificant, que suposarà una inversió de 18 milions d'euros per a la millora de tots els centres de Primària i Secundària de Gandia_".  
  
Tal com ha afirmat el portaveu, la jornada s'iniciarà ja el divendres a la vesprada a les 20.30 hores al Palau Ducal, on tindrà lloc una recepció a la corporació local on també han estat convidats tots els alcaldes de la comarca.  
  
Dissabte al matí, l'Alqueria del Duc, un dels espais emblemàtics de la ciutat, albergarà el mateix seminari on participaran els Consellers, la vicepresidenta, Mònica Oltra i el president de la Generalitat Valenciana, Ximo Puig.  
  
Ja a la vesprada, el Consell participarà en una de les jornades més importants per a les falles de Gandia com és la Crida.  
"_Ens honra comptar amb la presència del Molt Honorable President, la vicepresidenta i la resta del Consell en un acte tan rellevant per als fallers i la Federació de Falles. És la primera vegada que es produeix un suport institucional tan fort a les falles a la nostra ciutat_" va afirmar Prieto.  
  
Per finalitzar, la Sala de Corones del Palau Ducal, albergarà a partir de les 11 hores de diumenge, la roda de premsa on s'informarà sobre els principals punts abordats durant el seminari.  
  
"Es tracta d'un fet extraordinari que suposa la visibilització institucional de la importància que Gandia ha tingut, té i tindrà en el panorama institucional valencià" va finalitzar Prieto.